Mediclinic kan uiteindelik 2 hospitale koop | Netwerk24
Deur Nellie Brand-Jonker 07 Februarie 2020 12:44
Die Mediclinic-groep het nou ná ongeveer vyf jaar die groen lig gekry om twee hospitale in Klerksdorp, Noordwes, oor te neem.
Mediclinic se harthospitaal in Johannesburg. Foto: Getty Images
Die genoteerde groep het aangekondig goedkeuring is gekry vir die verkryging van 'n beherende belang in Matlosana Medical Health Services van Klerksdorp, wat twee hospitale hier besit.
Dit sluit in die Wilmed Park-hospitaal met 185 beddens en Sunningdale met 62 beddens.
Die verkryging sluit ook in 'n 51%-belang in die Parkmed Neuro Clinic- psigiatriese hospitaal, wat 50 beddens het.
Die verkrygingsproses het in 2015 begin en het tot in die Mededingingsappèlhof gedraai, wat dit nou uiteindelik goedgekeur het nadat Mediclinic eers nie toestemming daarvoor gekry het nie.
Netwerk24 het 'n jaar gelede berig die Mededingingstribunaal het 'n stokkie gesteek voor sy planne om die hospitale oor te neem.
LEES OOK: Mediclinic se oorname van 2 hospitale verbied
Die twee hospitaalgroepe het reeds in September 2016 die Mededingingskommissie van die beoogde verkryging in kennis gestel. 'n Jaar later het die kommissie aanbeveel die tribunaal verbied die transaksie omdat dit volgens hulle tot hoër koste vir gesondheidsorg sou lei.
In Augustus 2019 het Rapport berig die saak gaan na die mededingingsappèlhof nadat Mediclinic daarteen geappelleer het.